Γρηγόρης Χαλιακόπουλος

Ο Γρηγόρης Χαλιακόπουλος γεννήθηκε το 1958 στα Φιλιατρά Τριφυλίας του νομού Μεσσηνίας. Είναι συγγραφέας, δημοσιογράφος, ποιητής και ερευνητής.

Το 1976 εισήχθη στο τμήμα της Στατιστικής Σχολής της Α.Β.Σ.Π δίχως να ολοκληρώσει τις σπουδές του, ενώ το 1992 - 1993 παρακολούθησε μαθήματα Χαρακτηρολογίας στο εργαστήριο του Κωνσταντινοπολίτη Δημητρίου Κωττάκη. Εργάστηκε στην Τράπεζα Πίστεως και εκλεγόταν επί 17 συναπτά έτη συνδικαλιστής με την αυτόνομη παράταξη της Δημοκρατικής Αγωνιστικής Συσπείρωσης. Διετέλεσε Γενικός Γραμματέας και Αντιπρόεδρος των εργαζομένων και υπήρξε μέλος της διοίκησης της Ομοσπονδίας Τραπεζοϋπαλληλικών Οργανώσεων Ελλάδος. Υπήρξε ένας από τους επικεφαλής της μεγαλύτερης μαχητικής απεργίας που πραγματοποιήθηκε στην ιστορία του  τραπεζικού κλάδου (δύο μήνες) επί Οικουμενικής Κυβέρνησης Ζολώτα 1989 – 1990, που σήμανε και το τέλος του αυτόνομου και ανεξάρτητου συνδικαλισμού. Το 1997 διαφωνώντας με την παράταξή του και την ΟΤΟΕ για την Συλλογική Σύμβαση που υπεγράφη με την Ένωση Τραπεζών, όπου χορηγούνταν επιδόματα και προαγωγές στους εκλεγμένους συνδικαλιστές, κατήγγειλε τη συμφωνία και παραιτήθηκε. Συνέχισε να αγωνίζεται για τα δικαιώματα των εργαζομένων.

Με πρωτοβουλία του έχουν εμπλουτιστεί περισσότερες από πέντε βιβλιοθήκες  σε πόλεις και χωριά της περιφέρειας, καθώς και η Βιβλιοθήκη των Φυλακών Κορυδαλλού, Ανδρών - Γυναικών (2.500 βιβλία) με την καμπάνια «Στείλε ένα Βιβλίο στο Κελί». 

Εξέδιδε και διηύθυνε  την κοινωνική και λογοτεχνική εφημερίδα Αίσθηση Λόγου και Τέχνης τη διετία 1994-1995, άνευ χορηγών και διαφημίσεων ενώ διανέμονταν δωρεάν σε πανεπιστήμια, σχολές και βιβλιοπωλεία.  Στη λογοτεχνία εμφανίστηκε από το 1984  με την ποιητική του συλλογή «Μελλοντικά Παρελθόν του Σήμερα» από τις εκδόσεις «Τσαπέπα». Έκτοτε ασχολήθηκε με όλα τα είδη της λογοτεχνίας: ποίηση, διήγημα, μυθιστόρημα, νουβέλα, παραμύθι, χρονογράφημα, ευθυμογράφημα, δοκίμιο, βιογραφία και θέατρο (τραγωδία, κωμωδία).

Το 1993 το παραμύθι του «Το Ταξίδι του Φερεϋντούν» ήταν υποψήφιο για το Κρατικό Βραβείο. Επίσης τιμήθηκε με τη 2η θέση στον Πανελλήνιο Διαγωνισμό του «Αναγνώστη». Από τότε μέχρι και το 2019 επισκέφθηκε πολλά σχολεία της χώρας και κυρίως άγονων και ορεινών περιοχών συζητώντας με πλέον των 60.000 μαθητών για την ομορφιά της διαφορετικότητας, με αφορμή την πραγματική ιστορία του βιβλίου του, που είχε να κάνει με τον μετανάστη και σπουδαίο φιλέλληνα, τον  Πέρση ποιητή Φερεϋντούν Φαριάντ, ο οποίος έφυγε από τη ζωή το 2012.  

Γνώρισε στους Έλληνες μέσω δημοσιευμάτων του (επί συνεχή 25 χρόνια στον τύπο) τον Έλληνα μετανάστη Κωνσταντίνο Μπρουμίδη,  ο οποίος ζωγράφισε το Καπιτώλιο των ΗΠΑ και μίλησε σε διάλεξη που πραγματοποιήθηκε το 2015 στην Παλαιά Βουλή των Ελλήνων, με διοργάνωση της ελληνοαμερικανικής οργάνωσης AHEPA για τη ζωή και το έργο του μεγάλου μας ζωγράφου.

Συνεργάστηκε με περιοδικά και τις περισσότερες εφημερίδες του ημερήσιου και κυριακάτικου τύπου όπως:  «Νίκη», «Επενδυτής του Σαββάτου», «Καθημερινή της Κυριακής», «Έθνος», «Real News», «Ελευθερία Καλαμάτας», «prtothema.gr», «Ταχυδρόμος», «Εικόνες», «Momento», «Paper», «Homme», «Επειδή»», «Περιοδικό Φιλιατρά», «Πανόραμα», «Συνάδελφος» και άλλα.

Θεατρικά του έργα ανέβηκαν σε θεατρικές σκηνές όπως στο «Ίδρυμα Μιχάλης Κακογιάννης», στο «Μέγαρο Μουσικής Αθηνών», στο «Διέλευσις» στο «Κνωσός», στο «Τζένη  Καρέζη», στο «Αντεργκράουντ», στο «Αριστοτέλειο», στην «Αρχαία Μεσσήνη», στο «Θέατρο 4 εποχές», στο «Εκστάν»  στην «Πειραματική Σκηνή Καλαμάτας» και αλλού.    

Κατά τη διετία 2016-2017 διετέλεσε Καλλιτεχνικός Διευθυντής του Θεάτρου Κνωσός. Έχει γράψει κείμενα και έρευνα για 20 ντοκιμαντέρ που παίχτηκαν στην ΕΡΤ και το συνδρομητικό κανάλι Cosmote History, με ιστορικά και πολιτισμικά θέματα. Επίσης στίχοι του κυκλοφορούν μελοποιημένοι σε cd.

Με δεκαετή έρευνά του, δημοσίευσε Αρχεία του Δρομοκαΐτειου  με ιστορικά πρόσωπα που έζησαν μέσα στο ψυχιατρείο, όπως ο Ρώμος Φιλύρας, Γεώργιος Βιζυηνός, Νικόλαος Δραγούμης, Δημήτρης Βρεττάκος κ.α.   Ακόμα έχει δημοσιεύσει ανέκδοτες επιστολές μεγάλων μας ποιητών: την ανέκδοτη εφηβική ποίηση του Κωστή Παλαμά, ποίηση και επιστολές του Γεράσιμου Μαρκορά, του Γεώργιου Δροσίνη, του Νικόλαου Καζαντζάκη, του Κώστα Κρυστάλη, του Θανάση Μιαούλη του οποίου είναι βιογράφος και άλλων πολλών.

Υπήρξε συνιδρυτής μαζί με άλλους, της ανένταχτης και αντισυμβατικής ομάδας «Ξωτικά της Ποίησης» που έδρασε απ’ τις αρχές της δεκαετίας του 1990 για δέκα περίπου χρόνια, με θέατρο, ποιητικές βραδιές και πολιτιστικά δρώμενα στο δρόμο και κυρίως στο κέντρο της Αθήνας.

Συντονίζει την ομάδα δημοσιογραφίας της «Πανελλαδικής Ένωσης για την Ψυχοκοινωνική Αποκατάσταση και την  Επαγγελματική Επανένταξη» που λειτουργεί υπό την αιγίδα του Υπουργείου Υγείας και είναι υπεύθυνος της εφημερίδας  «Δίαυλος» του σωματείου «Αυτοεκροσώπηση» των Ληπτών. Συνεργάστηκε ως σχολιαστής το 2015 με τους τηλεοπτικούς σταθμούς ΕΡΤ και Blue Sky και είναι ραδιοφωνικός παραγωγός στο Πορτοκαλί ραδιόφωνο. Με τον συνθέτη Φίλιππο Περιστέρη είχαν την εκπομπή «902 παραστάσεις» στο ραδιόφωνο «902 Αριστερά στα FM» παρουσιάζοντας τις καλύτερες θεατρικές παραστάσεις και συνέχισαν με την εκπομπή «Το Παρασκήνιο στο Προσκήνιο» στην ΕrtOpen και στο metadeftero στηρίζοντας τον αγώνα των εργαζομένων για το άνοιγμα της ΕΡΤ.  Αρθρογραφεί τακτικά στην «Ελευθερία» Καλαμάτας.

Έργα

Ποίηση 

 «Θεωρείο στην Κόλαση» 1984
 «Αντικέρ Ιδεών» 1991
 «Επικηρυγμένη Αίσθηση» 1994
 «Θεωρείο στην Κόλαση» 1996

Διηγήματα 

 «Τα φώτα της Πόρσε» 1993
 «Το δάκρυ του ίσκιου»  «Μόνο ένα λεπτό» «Το πρωτοσέλιδο» «Θάνατος στον ύπνο» «Ο κύριος Αναφρανίλ» που ανήκουν στα «Διηγήματα της Παράνοιας» που δημοσιεύτηκαν στην εφημερίδα «Αίσθηση Λόγου και Τέχνης» με το ψευδώνυμο «Αιθήρ»   1994-1995

Νουβέλα 

 «Πρόστυχο Φεγγάρι» 2000
 «Αγαπώ τη δυσλεξία σου» 2009

Μυθιστόρημα 

 «Η καρδιά του δότη» 2006
 «Πέθανα… αλλά σας βλέπω» 2008
 «Να φοβάσαι τον άνδρα» 2012
 «Το Ανάθεμα» 2018

Παραμύθια 

 «Το Ταξίδι του Φερεϋντούν» 2013
 «Ο κουρσάρος της Πρώτης» 2015
 «Το μυστικό του Βελισσάριου» 2016
 «Ο ζωγράφος με τις τρεις πατρίδες» 2019

Θεατρικά 

 «Πατροκοσμάς – Κοσμάς ο Αιτωλός» 2011 
 «Θυρίδα 111» 2012
 «Καβάφης - ο Υμνωδός της Αλεξάνδρειας» 2014
 «Η φωνή της πεταλούδας» 2014
 «Ελευθέριος Βενιζέλος» 2016
 «Αιώνιο ζευγάρι» 2016
 «Το ταξίδι του Φερεϋντούν» 2017 - 2018
 «Δανάη» 2018
 «Το μαγκάλι 2018»
 «Τελέσιλλα» 2019
 «Νίκος Πλουμπίδης» 2019

Επιμέλεια – επιστολές 

 «Γράμματα στην Αιμιλία»  Άνθιμου Μιαούλη 2009

Θέατρο στο ραδιόφωνο 

 «Το Κάππα» 2013
 «Οδός Αδιεξόδου» 2015
 «Το χαμένο τραγούδι» 2016
 «Θυρίδα 111» 2017

Διασκευή 

 «Η Μεταμόρφωση» Φραντς Κάφκα

Ντοκιμαντέρ

ΕΡΤ 

 Οι Βιβλιοθήκες της Αθήνας, 5 ντοκιμαντέρ: «Βιβλιοθήκη Βουλής των Ελλήνων», «Ελληνοαμερικανική Βιβλιοθήκη», «Γεννάδειος Βιβλιοθήκη», «Εθνική Βιβλιοθήκη», «Βιβλιοθήκη Δήμου Αθηναίων».

Cosmote History 

 Αυτοί που τόλμησαν: Κωνσταντίνος Μπρουμίδης
 Ένδοξα καράβια του Πολεμικού Ναυτικού, 5 ντοκιμαντέρ: «Βέλος», «Παπανικολής», «Αδρίας», «Άρης», «Τριήρης»
 Ο Μάης του Πόντου, 4 ντοκιμαντέρ για την Γενοκτονία των Ποντίων
 Βιβλιοπωλεία της Αθήνας, 3 ντοκιμαντέρ με τα παλαιότερα βιβλιοπωλεία της πρωτεύουσας

Εξωτερικοί σύνδεσμοι 
  Σελίδα στο Biblionet

Έλληνες συγγραφείς
Έλληνες ποιητές